arnastofnun/IGC-2024 huggingface dataset:
Bram Stoker

Bram Stoker (8. nóvember 1847 – 20. apríl 1912) var írskur rithöfundur sem er frægastur fyrir að hafa samið gotnesku skáldsöguna "Drakúla". Á ævi sinni var Stoker þó kunnari sem aðstoðarmaður leikarans Henry Irving og leikhússtjóri Lyceum-leikhússins í London, sem Irving átti.

Æviágrip.

Bram Stoker fæddist í Clontard í Dublin. Foreldrar hans voru Abraham Stoker og kvenréttindakonan Charlotte Mathilda Thornley. Stoker var þungt haldinn af óþekktum sjúkdómi á ungdómsárum sínum og sagðist hafa orðið mjög íhugull drengur vegna þess hve oft hann var rúmfastur. Þetta hafi síðan komið honum til góðs sem rithöfundur á fullorðinsárum sínum. Hann nam stærðfræði við Trinity-háskólann í Dublin frá 1864 til 1870 en var á sama tíma mjög áhugasamur um sagnfræði og heimspeki.

Eftir námsárin hóf Stoker að vinna sem leikhúsgagnrýnandi fyrir tímaritið "The Dublin Mail". Þetta var ekki virt starfsgrein en Stoker vakti athygli lesenda fyrir vel skrifaða gagnrýni sína. Stoker kynntist leikaranum Henry Irving og vinskapur tókst með þeim eftir að Stoker skrifaði jákvæða gagnrýni um uppsetningu Irvings á "Hamlet" í Dublin árið 1876. Stoker fór einnig sjálfur að skrifa smásögur á þessum tíma.

Árið 1878 giftist hann Florence Balcombe, sem hafði áður verið heitkona Oscars Wilde. Hjónin fluttu til London og Stoker var þar ráðinn af Irving vini sínum sem leikhússtjóri Lyceum-leikhússins. Stoker kynntist þar ýmsum rithöfundum síns tíma, þar á meðal James McNeil Whistler og Sir Arthur Conan Doyle.

Stoker hélt sjálfan sig út af fyrir sig en vegna skírlífs hjónabands þeirra Balcombe, aðdáunar Stokers á Walt Whitman, Hall Caine og Henry Irving, og vinskapar þeirra Oscars Wilde, telja sumir fræðimenn að Stoker hafi verið samkynhneigður og hafi skrifað sögurnar sínar til að fá útrás fyrir kynferðislega bælingu sína. Árið 1912 krafðist Stoker þess opinberlega að allir samkynhneigðir rithöfundar í Bretlandi yrðu fangelsaðir. Því hefur verið velt upp að hann hafi lagt þetta til vegna sjálfshaturs eða til þess að vekja ekki grunsemdir á sjálfum sér. Stoker byrjaði að skrifa "Drakúla" aðeins fáeinum vikum eftir að vinur hans, Oscar Wilde, hafði verið sóttur til saka og dæmdur fyrir samkynhneigð sína.

Bram Stoker fékk nokkur heilablóðföll á ævi sinni og lést loks úr einu þeirra á heimili sínu á George's Square þann 20. apríl árið 1912. Sumir ævisöguritarar hafa kennt sárasótt um dauða Stokers en aðrir segja að hann hafi unnið sér til óbóta og dáið úr ofþreytu.
José Raúl Capablanca

José Raúl Capablanca y Graupera (19. nóvember 1888 – 8. mars 1942) var kúbverskur skákmaður og heimsmeistari í skák frá 1921 til 1927. Hann var talinn undrabarn í skák og er af mörgum álitinn einn af bestu skákmönnum sögunnar, ekki síst vegna afbragðs endataflstækni og hve hratt hann gat teflt.

Ferill.

Hann sigraði Kúbumeistarann Juan Corzo í einvígi sem hófst þann 17. nóvember 1901, tveimur dögum fyrir þrettánda afmælisdag sinn. Þegar hann síðan hafði betur gegn Frank Marshall í einvígi árið 1909 var honum boðið á skákmót í San Sebastian. Hann sigraði á mótinu og hafði betur gegn skákmönnum eins og Akiba Rubinstein, Aron Nimzowitsch og Siegbert Tarrasch. Næstu árin náði Capablanca góðum úrslitum í þeim skákmótum sem hann tók þátt í.

Eftir nokkrar árangurslausar tilraunir til að koma á viðureign við þáverandi heimsmeistara Emanuel Lasker, náði Capablanca loks titlinum frá Lasker í einvígi sem fram fór í Havana á Kúbu árið 1921. Capablanca var ósigraður í kappskák í átta ár frá 10. febrúar 1916 til 21. mars 1924.

Capablanca tapaði heimsmeistaratitlinum árið 1927 í einvígi gegn Alexander Aljekín, en Aljekín hafði aldrei unnið skák gegn Capablanca fyrir einvígið. Capablanca hélt áfram að skara fram úr á skákmótum eftir að hann tapaði heimsmeistaratitlinum en dró sig út úr alvarlegum skákmótum árið 1931. Kom hann að einhverju leyti til baka árið 1934 með nokkrum góðum úrslitum, en átti við vanheilsu að stríða. Hann lést árið 1942 úr heilablóðfalli.

Aðferðir.

Capablanca þótti sérstaklega snjall í einföldum stöðum og endatöflum. Hann gat þó vel teflt „taktískt“ þegar nauðsyn krafði og þótti brögðóttur í vörn. Hann ritaði nokkrar bækur um skák á ferli sínum og sagði Mikhail Botvinnik að bók hans "Chess Fundamentals" væri besta bók sem hefði verið skrifuð um skák. Hann þótti gríðarsterkur í hraðskák þar sem hann var nánast ósigrandi. Sá eiginleiki nýttist honum einnig vel í fjölteflum en þau tóku yfirleitt mun styttri tíma en hjá öðrum því Capablanca tefldi svo hratt.

Capablanca var ekki mikið fyrir að skýra skákir sínar með ítarlegum hætti og beindi sjónum fremur að mikilvægum augnablikum í skákum sínum. Hafði hann mikil áhrif á síðari heimsmeistara, eins og Bobby Fischer og Anatoly Karpov.
Mýs

&lt;ns&gt;0&lt;/ns&gt;

&lt;revision&gt;

&lt;timestamp&gt;2018-08-17T20:07:36Z&lt;/timestamp&gt;

&lt;contributor&gt;

&lt;username&gt;Berserkur&lt;/username&gt;

&lt;/contributor&gt;

&lt;comment&gt;Tilvísun á Mús&lt;/comment&gt;

&lt;model&gt;wikitext&lt;/model&gt;

&lt;format&gt;text/x-wiki&lt;/format&gt;
Safnheiti

Safnheiti (latína: "nomen collectivum") er orð í eintölu sem er haft um magn af einhverju, eins og til dæmis: sandur, fólk, mergð og svo framvegis. Safnorð tákna fjölda af einhverju, eitthvað sem ekki er teljanlegt.
Vínekrubobbi

Vínekrubobbi (fræðiheiti: "Eobania vermiculata") er æt tegund landsnigla af lyngbobbaætt ("Helicidae"). Vínekrubobbi er einkennsitegund ættkvíslarinnar "Eobania".

Tegundin er upprunnin frá Miðjarðarhafssvæðinu. Upphaflegt útbreiðslusvæði hennar nær frá Austur-Spáni til Krímskaga. Hann hefur hinsvegar breiðst út víða um heim. Á Íslandi er hann sjaldgæfur slæðingur.
Níneve

Níneve eða Níníve (akkadíska: 𒌷𒉌𒉡𒀀 URUNI.NU.A Ninua) var borg í Assýríu í Efri Mesópótamíu. Borgin Mósúl í Írak stendur við jaðar Níneve. Hún stóð á austurbakka fljótsins Tígris og var höfuðborg Nýja Assýríuveldisins. Nú er Níneve notað sem almennt heiti á þeim hluta Mósúl sem liggur á austurbakka Tígris.

Í um hálfa öld var Níneve stærsta borg heims. Árið 612 f.Kr. var hún rænd af bandalagi Babýlóna, Meda, Kaldea, Persa, Skýþa og Kimmera.

Mikið af höggmyndum frá Assýríu hafa fundist í rústum borgarinnar og verið flutt til safna um víða veröld. Um miðjan 2. áratug 21. aldar réði Íslamska ríkið yfir borginni og eyðilagði fjölda minja þar. Íraksher náði borginni aftur á sitt vald í janúar 2017.
TF-RÁN (flugbátur)

TF-RAN var PBY Catalina flugbátur í eigu Landhelgisgæslu Íslands. Flugbáturinn var kenndur við gyðjuna Rán, persónugerving hafsins úr norrænni goðafræði.

Saga.

Flugbátinn keypti Flugmálastjórn af varnarliðinu á Keflavikurflugvelli, en botn hans hafði skemmst upp við landsteina rétt hjá Þórshöfn á Langanesi í maí 1954. Bandaríkjamenn töldu viðgerð ekki borga sig og buðu íslendingum að kaupa flugvélina í því ástandi sem hún var í. Eftir bráðabirgðaviðgerð var henni flogið til Reykjavíkur, en endanleg viðgerð fór fram hjá SAS í Kaupmannahöfn. Hann var í notkun hjá Flugmálastjórn, sem TF-FSD, til 10. desember 1955, er Landhelgisgæslan eignaðist bátinn. Flugbáturinn var fyrsta loftfarið í eigu Landhelgisgæslunar en áður hafði hún leigt flugvélar til tímabundinna verkefna. Lofthæfisskirteini flugvélarinnar rann út 12. janúar 1963 og var ekki endurnýjað. Hún var seld til niðurrifs 1966, en hún var þá talin ónýt eftir að hafa fokið á bakið í stórviðri.
Ormsnigill

Ormsnigill (fræðiheiti: "Boettgerilla pallens") er evrópsk tegund af landsniglum í landsniglaætt ("Boettgerillidae"). Hann hefur fundist á Íslandi.
1. deild kvenna í knattspyrnu 2015

Leikar í 1. deild kvenna í knattspyrnu hófust í 34. sinn árið 2015.

A riðill.

Staðan í deildinni.

Stigatafla.

"Staðan fyrir 14. umferð, 22. ágúst 2015".

Markahæstu leikmenn.

"Lokaniðurstaða 22. ágúst 2015".

B riðill.

Staðan í deildinni.

Stigatafla.

"Staðan fyrir 14. umferð, 19. ágúst 2015".

Markahæstu leikmenn.

"Lokaniðurstaða 19. ágúst 2015".

C riðill.

Staðan í deildinni.

Stigatafla.

"Staðan fyrir 10. umferð, 21. ágúst 2015".

Markahæstu leikmenn.

"Lokaniðurstaða 21. ágúst 2015".

Úrslit.

"Frá 29. ágúst til 12. september 2015".
Kolinda Grabar-Kitarović

Kolinda Grabar-Kitarović (f. 29. apríl 1968) er króatískur stjórnmálamaður og erindreki sem var fjórði forseti Króatíu, í embætti frá árinu 2015 til ársins 2020. Hún er fyrsta konan sem hefur gegnt embættinu frá því að lýðræðislegar fjölflokkakosningar hófust í landinu árið 1990. Hún er einnig yngsta manneskjan sem hefur gegnt embættinu.

Grabar-Kitarović gegndi ýmsum ríkisembættum áður en hún var kjörin forseti. Hún var Evrópumálaráðherra frá 2003 til 2005, utanríkis- og Evrópuráðherra frá 2005 til 2008, sendiherra Króatíu til Bandaríkjanna frá 2008 til 2011 og aðstoðarritari almannatengsla hjá NATÓ í framkvæmdarstjórnum Anders Fogh Rasmussens og Jens Stoltenbergs frá 2011 til 2014.

Grabar-Kitarović bauð sig fram í forsetakosningum Króatíu um áramótin 2014 og 2015. Hún lenti í öðru sæti í fyrstu umferð kosninganna og vann síðan nauman sigur gegn sitjandi forsetanum Ivo Josipović í annarri umferð. Sigur Grabar-Kitarović var óvæntur þar sem flestar skoðanakannanir höfðu spáð Josipović endurkjöri. Grabar-Kitarović hlaut sigur í seinni umferðinni með aðeins 1.48% forskoti á Josipović og er þetta naumasti sigur í sögu króatískra forsetakosninga. Grabar-Kitarović var meðlimur í miðhægriflokknum Króatíska lýðræðisbandalaginu til ársins 2015. Hún var einnig ein af þremur króatískum meðlimum Þríhliða ráðsins ("Trilateral Commission"), en hún neyddist til að segja sig úr báðum félögunum þegar hún tók við forsetaembætti þar sem forseti Króatíu má ekki vera meðlimur í öðrum stjórnmálahreyfingum. Tímaritið "Forbes" hefur nefnt Grabar-Kitarović sem eina af voldugustu konum í heimi.

Grabar-Kitarović bauð sig fram til endurkjörs í forsetakosningum sem fóru fram í tveimur umferðum árin 2019 og 2020. Hún tapaði endurkjöri í seinni umferð á móti mótframbjóðanda sínum, fyrrum forsætisráðherranum Zoran Milanović.
Möskvasnigill

Möskvasnigill (fræðiheiti: "Deroceras reticulatum") er tegund landsniglum í engjasnigilsætt ("Agriolimacidae"). Hann er upphaflega frá Evrópu, en finnst nú víða um heim.

Á Íslandi hefur hann fundist á láglendi í nokkrum landshlutum.
Kombu

Kombu (á japönsku 昆布) er sjávarþang af ættinni "Laminariaceae". Kombu er víða notað til manneldis í Austur-Asíu.
Beinkröm

Beinkröm ("rachitis") eru hörgulsjúkdómur þar sem skortur er á D-vítamíni. Einkenni geta verið bognun á beinum, þeim er hættara við að brotna og verkjum - einkum í baki.
Kvennasáttmáli Sameinuðu þjóðanna

Kvennasáttmáli Sameinuðu þjóðanna (skammstafað "CEDAW" sem stendur fyrir "Convention on the Elimination of All Forms of Discrimination Against Women") er alþjóðlegur sáttmáli um réttindi kvenna sem var samþykktur árið 1979. Í dag eru 189 ríki aðilar að honum. Hann var undirritaður af íslenskum stjórnvöldum árið 1980 en gekk ekki í gildi á Íslandi fyrr en árið 1985. Kvennasáttmálinn er í sex hlutum og samanstendur af 36 greinum. Hann var gerður að fyrirmynd Alþjóðasamnings um afnám alls kynþáttamisréttis. Bandaríkin og Palau eru einu tvö löndin sem hafa skrifað undir en ekki lögfest samninginn.
Semnan-hérað (Íran)

Semnan er eitt af 30 héruðum Íran og heitir eftir samnefndum höfuðbæ . Héraðið nær yfir 97 þúsund km2 svæði og er því á stærð við Ísland. Það liggur meðfram Alborz-fjöllunum og hefur endamörk við Dasht-e Kavir-eyðimörkina í suðri. Árið 2011 bjuggu um 630.000 manns í héraðinu. Flestir íbúar eru í borgunum Semnan og Shahroud.
Heilablóðþurrð

Heilablóðþurrð (fræðiheiti: "Cerebral ischemia") er ástand þar sem ekki berst nóg blóð til heila.
Ragnheiður Torfadóttir

Ragnheiður Torfadóttir (f. 1. maí 1937) er fyrrverandi kennari í latínu og grísku við Menntaskólann í Reykjavík. Hún gegndi stöðu rektors MR 1995 - 2001, fyrst kvenna.

Ragnheiður er dóttir hjónanna Önnu Jónsdóttur og Torfa Hjartarsonar Tollstjóra í Reykjavík og ríkissáttasemjara. Maður hennar Þórhallur Vilmundarson prófessor í sagnfræði. Ragnheiður hóf störf við Menntaskólann í Reykjavík sem rektorsritari árið eftir útskrift sína frá skólanum og starfaði við stofnunina alla starfsævina, að tveimur árum undanskildum.
Chusquea

Chusquea er ættkvísl sígrænna bambusa í grasaætt. Flestar tegundirnar eru ættaðar frá fjallasvæðum í mið og suður Ameríku, frá Mexíkó til suðurhluta Chile og Argentínu.

Þær eru stundum kallaðar "Suður-Amerískur bambus". Ólíkt flestum öðrum grösum eru stönglarnir ekki holir.

Þekktar tegundir.

"Chusquea culeou", frá suður Chile og nærliggjandi vestur Argentínu, er harðgerðasta (með mest frostþol) tegundin og sú eina sem hefur verið ræktuð að marki á norðurhveli. Hefur hún reynst vel norður til Skotlands. Reyr af tegundinni var notaður af Mapuche indíánum til að gera hljóðfæri og sem lensur í Arauco stríðinu.

Flokkun.

Ættkvíslin "Chusquea" inniheldur nú tegundir sem áður voru taldar til "Dendragrostis", "Rettbergia," "Swallenochloa", og "Neurolepis." Henni hefur nú verið skift í þrjár undirættkvíslir, subg. "Rettbergia", subg. "Swallenochloa" and subg. "Chusquea", þó að "molecular evidence" styðji aðeins subg. "Rettbergia".
Anna Rússakeisaraynja

Anna Ívanovna (7. febrúar 1693 – 28. október 1740) var ríkisstjóri hertogadæmisins Kúrlands frá 1711 til 1730 og keisaraynja Rússlands frá 1730 til 1740.

Æviágrip.

Anna var dóttir Ívans 5. Rússakeisara og bróðurdóttir Péturs mikla. Pétur trúlofaði hana Friðrik Vilhjálmi, hertoga af Kúrlandi, í nóvember árið 1710, en á leiðinni heim úr brúðkaupi þeirra í Sankti Pétursborg í janúar næsta ár lést hertoginn skyndilega. Anna varð ríkisstjóri Kúrlands sem ekkja hertogans frá 1711 til 1730.

Eftir að Pétur 2. lést árið 1730 hugðust rússneskir háaðalsmenn takmarka völd næsta einvalds og undirbjuggu tilskipun þess efnis sem eftirmaður Péturs ætti að undirrita. Þegar Anna var valin sem næsta keisaraynja og kom til Sankti Pétursborgar reif hún einfaldlega í sundur tilskipunina. Hún var krýnd í Moskvu stuttu síðar.

Anna var ekki vinsæll stjórnandi þar sem hún þótti fremur þýsk en rússnesk auk þess sem hún var yfirlætisfull og lét sig málefni ríkisins litlu varða. Auk þess skipaði hún Þjóðverja í flest ríkisstjórnarembætti og umkringdi sig Þjóðverjum í hirð sinni. Á valdatíð hennar, árið 1734, innlimaði Rússaveldi Úkraínu formlega. Rússar háðu einnig stríð við Tyrkjaveldi frá 1735–1739 en uppskáru aðeins mjör rýrt landsvæði í kringum borgina Asov þrátt fyrir mikið mannfall.
Þórdís Anna Kristjánsdóttir

Þórdís Anna Kristjánsdóttir, fædd 6. apríl 1953, er fyrrum körfuknattleiksmaður og fyrrverandi formaður Körfuknattleikssamband Íslands.

Körfuknattleiksferill.

Þórdís var fyrirliði meistaraflokks kvenna hjá Íþróttafélag stúdenta í byrjun níunda áratugarins og varð bikarmeistari með félaginu árið 1985.

Körfuknattleikssamband Íslands.

Þórdís sat í stjórn KKÍ frá 1978 til 1985. Árið 1983 varð hún fyrsta konan til að verða formaður KKÍ og gengdi hún stöðunni í 1 ár, til 1984.
Muroidea

Muroidea er stærsti yfirætt nagdýra. Henni tilheyra t.d. mýs, rottur, hamstra og fleiri. "Muroidea" er skipt í 6 ættir 19 undirættir u.þ.b. 280 ættkvísl og a.m.k 1750 tegundir.
Fyrsta málfræðiritgerðin

Fyrsta málfræðiritgerðin eða Um latínustafrofið er sú fyrsta af fjórum íslenskum ritgerðum um málfræði í Ormsbók Snorra-Eddu. Hún var, eins og segir í ritgerðinni sjálfri, „skrifuð til þess að hægara verði at rita og lesa sem nú tíðist og á þessu landi bæði lög og áttvísi eða þýðingar helgar eða svo þau hin spaklegu fræði er Ari Þorgilsson hefir á bækur sett af skynsamlegu viti“.

Nafn sitt fær ritgerðin einfaldlega vegna þess að hún er fremst þessara fjögurra í handritinu. Hún þykir einnig merkust ritgerðanna fjögurra, og er að öllum líkindum frá síðari hluta 12. aldar. Fræðimenn hafa ekki verið á einu máli um hvenær ritgerðin var samin og hefur tímabilið 1130–1180 verið nefnt. Höfundur verksins er ekki kunnur, en hann er oftast nefndur „fyrsti málfræðingurinn“.

Í ritgerðinni er gerð tilraun til að fella latneska stafrófið að íslenska hljóðkerfinu eins og það var þá, auk þess sem reynt er að sýna fram á nauðsyn samræmdrar stafsetningar.

Auk þess að vera ómetanleg heimild um sögu íslenska hljóðkerfisins, beitir höfundur aðferðum sem ekki tíðkuðust í hljóðkerfisfræði fyrr en á 20. öld, þ.e.a.s. hann notar svokölluð lágmarkspör til að sýna hvaða hljóð eru merkingargreinandi.
Porsætt

Porsætt (fræðiheiti: "Myricaceae") er lítil ætt runna og smárra trjáa í beykibálki ("Fagales"). Það eru þrjár ættkvíslir í ætttinni, þó að sumir grasafræðingar vilji aðskilja margar tegundir úr "Myrica" í fjórðu ættkvíslina: "Morella". Um 55 tegundir eru almennt viðurkenndar í "Myrica", ein í "Canacomyrica", og ein í "Comptonia".

Flokkun.

Nútíma sameindaerfðafræði bendir til eftirfarandi flokkunar:
Ljósnemi

Ljósnemi eða fótósella er búnaður sem skynjar ljós eða annars konar rafsegulgeislun og breytir í rafboð.
Hvíteik

Hvíteik (fræðiheiti: "Quercus alba") er eikartegund sem er ættuð frá Norður Ameríku; frá Minnesota, Ontario, Quebec, og suður Maine, allt suður til norður Flórída og austur Texas. Þetta er langlíf tegund og einstaka tré hafa náð yfir 450 ára aldri.

Nafnið hvíteik kemur ekki vegna barkarins sem er vanalega ljósgrár, heldur vegna viðarins.

Hvíteik verður yfirleitt um 20 til 30 m hátt fullvaxin, en hærri til fjalla verður hún aðeins lítill runni.
Rauðeik

Rauðeik (fræðiheiti: "Quercus rubra") er eikartegund sem er ættuð frá Norður-Ameríku, í austur- og miðhluta Bandaríkjanna og suðaustur- og miðsuðurhluta Kanada. Hún vex frá norðurhluta vatnanna miklu, austur til Nova Scotia, suður í Georgíu, Alabama, og Louisiana, og vestur til Oklahoma, Kansas, Nebraska og Minnesota. Hún er ræktuð í litlum mæli í Vestur-Evrópu norður til Danmerkur og Svíþjóðar.
Denis Mukwege

Denis Mukengere Mukwege (f. 1. mars 1955) er kongóskur kvensjúkdómalæknir. Hann stofnaði og vinnur hjá Panzi-sjúkrahúsinu í Bukavu, en þar sérhæfir hann sig í meðferðum á konum sem uppreisnarsveitir í landinu hafa nauðgað. Hann hefur hlúð að þúsundum fórnarlamba nauðgunar frá tíma seinna Kongóstríðsins, sumum þeirra oftar en einu sinni, og afgreiðir allt að tíu sjúklinga á dag á 18 klst. vinnudegi sínum. Samkvæmt fréttablaðinu "The Globe and Mail" er Mukwege „líklega helsti sérfræðingur heimsins í meðferð á áverkum eftir nauðganir.“

Árið 2018 hlutu þau Mukwege og Nadia Murad friðarverðlaun Nóbels fyrir baráttu þeirra gegn kynferðisofbeldi í stríði.

Æviágrip.

Denis Mukwege er sonur hvítasunnuprests og stundaði grunnám í konunglegum skóla í Bukavu á tíma belgískra nýlenduyfirráða í Kongó. Hann hlaut framhaldsnám í Bwindi-háskólanum í Bukavu og útskrifaðist þaðan með gráðu í lífefnafræði árið 1974. Eftir að hafa unnið í tvö ár í tæknideild Háskólans í Kinsasa hóf hann læknisnám í Háskólanum í Búrúndí.

Mukwege hlaut læknisgráðu árið 1983 og hóf læknisstörf í sjúkrahúsinu í Lemera, sunnan við Bukavu. Árið 1984 hlaut hann námsstyrk frá trúaboðsmiðstöð sænskra hvítasunnumanna til að mennta sig í meðferð kvensjúkdóma í Háskólanum í Angers í Frakklandi. Hann stofnaði þar ásamt heimamönnum samtökin "Esther Solidarité France-Kivu" til að hjálpa heimalandi sínu.

Þann 24. september 2015 hlaut Mukwege doktorsgráðu í læknavísindum hjá Fríháskólanum í Brussel eftir að hafa varið doktorsritgerð sína um orsakir, greiningar og meðferðir á saurfistlum í austurhluta Lýðræðislega lýðveldisins Kongó.

Læknisferill og mannréttindastörf.

Mukwege sneri aftur til Kongó árið 1989 þrátt fyrir að eiga vel launað starf í Frakklandi. Hann gerðist yfirlæknir í sjúkrahúsinu í Lamera.

Árið 1996 var sjúkrahús Mukwege lagt í rúst í fyrra Kongóstríðinu. Mukwege slapp með líf sitt en fjöldi sjúklinga og lækna hans voru myrtir í árásinni. Hann flúði til Naíróbí en ákvað síðan að snúa aftur til Kongó. Með hjálp sænsku hjálparsamtakanna PMU ("Pingstmissionens Utvecklingssamarbete") stofnaði hann Panzi-sjúkrahúsið í Bukavu. Hann hefur þar þurft að hlúa að tíðum limlestingum á kynfærum kvenna. Mukwege ákvað að gera heimnum kunnugt um kynferðislegar misþyrmingar sem konur mega sæta í austurhluta Kongó og beita sér fyrir auknu hjálparstarfi í þágu fórnarlamba kynferðisofbeldis. Á svæði þar sem hópnauðganir eru algeng stríðsvopn hefur Mukwege sérhæft sig í verndun og læknisaðstoð fyrir fórnarlömbin, auk þess að vinna að auknu aðgengi að sálfræði, lög- og fjárhagsaðstoð fyrir þau.

Mukwege er almennt talinn einn helsti sérfræðingur á heimsvísu í meðferð á fistlum. Hann hefur hlotið tvær háskólaviðurkenningar fyrir rannsóknarstörf sín í þeim efnum.

Þann 25. október árið 2012 var Mukwege sýnt banatilræði í miðbæ Bukavu. Fjórir menn réðust inn á heimili hans, héldu dætrum hans í gíslingu og skutu öryggisvörð hans til bana. Mukwege slapp heilu og höldnu þegar nágrannar hans skárust í leikinn. Eftir tilræðið flutti hann í nokkra mánuði til Belgíu en sneri aftur til Kongó næsta ár til að halda störfum sínum áfram.
Abu Bakr al-Baghdadi

Abū Bakr al-Baghdadi (arabíska: أبو بكر البغدادي; fæddur undir nafninu Ibrahim Awad Ibrahim al-Badri árið 1971; d. 27. október 2019) var leiðtogi salafíska vígahópsins íslamska ríkisins. Bandaríkin, Evrópusambandið og flest stök ríki líta á samtökin sem hryðjuverkahóp og á al-Baghdadi sem hryðjuverkaleiðtoga. Í júní árið 2014 kaus ráðgjafarráð samtakanna ("Majlis-ash-Shura") að viðurkenna al-Baghdadi sem kalífa íslamska ríkisins.

Margt er á huldu um fortíð al-Baghdadi og sem leiðtogi hryðjuverkahópsins birtist hann mjög sjaldan opinberlega. Talið er að hann hafi útskrifast með doktorsgráðu í íslömskum fræðum úr Saddam-háskólanum í Bagdad. Vegna leyndarinnar sem hvílir yfir al-Baghdadi var hann stundum kallaður „sjeikinn ósýnilegi“. Hann vakti mikla athygli árið 2014 þegar myndband var birt af honum að predika í al-Nuri-moskunni í Mósúl í Ramadan-mánuði, stuttu eftir að íslamska ríkið hafði hertekið borgina. Í myndbandinu lýsti al-Baghdadi sjálfan sig trúarleiðtoga allra múslima heimsins og kallaði eftir stuðningi múslima um allan heim.

Að þessu myndbandi undanskildu lét al-Baghdadi aðallega á sér bera í hljóðupptökum til stuðningsmanna sinna. Tilkynningar og orðrómar bárust oft um að al-Baghdadi væri látinn eða illa særður en erfitt var að staðfesta þessa orðróma. Síðast sást al-Baghdadi í myndbandi sem birt var í lok apríl árið 2019. Myndbandið birtist eftir að Íslamska ríkið hafði glatað nær öllu landsvæði sínu í Sýrlandi og Írak en í því hét hryðjuverkaleiðtoginn áframhaldandi baráttu gegn vesturlöndum.

Frá árinu 2016 lofaði utanríkisráðuneyti Bandaríkjanna 25 milljóna dollara verðlaunafé hverjum þeim sem byggi yfir upplýsingum sem gætu leitt til handtöku eða dauða al-Baghdadi.

Þann 27. október árið 2019 sprengdi al-Baghdadi sjálfan sig í loft upp til þess að forðast handtöku þegar sérsveit Bandaríkjahers réðst á fylgsni hans í Sýrlandi. Maður að nafni Abu Ibrahim al-Hashimi al-Qurashi tók við af Baghdadi sem leiðtogi og „kalífi“ samtakanna. Abu Ibrahim al-Hashimi al-Qurashi var einnig drepinn í árás Bandaríkjahers þann 3. febrúar 2022. Eftir dauða hans var Abu al-Hasan al-Hashimi al-Qurashi skipaður nýr kalífi samtakanna, en hann er eldri bróðir Abu Bakr al-Baghdadi.